Anne Brasseur

D'Anne Brasseur, gebuer den 19. Mee 1950 an der Stad Lëtzebuerg, ass eng lëtzebuergesch DP-Politikerin.

Si war vun 2014 bis 2016 Presidentin vun der Parlamentarescher Assemblée vum Europarot.

 Biographie 
D'Anne Brasseur staamt aus enger liberaler Famill aus der Groussgaass an huet 1969 hir Première am deemolege Meedercheslycée um Lampertsbierg gemaach. Nodeem si zu Tübingen a Mannheim Psychologie studéiert huet an 1975 hiren Diplom krut, huet si beim Service de Psychologie et d'Orientation scolaires zu Esch-Uelzecht am Jongelycée an an der Beruffsschoul geschafft. Vun 1976 bis 1979 war se Direktesch vum Service central d'Assistance sociale vum Parquet an der Stad Lëtzebuerg.

1975 ass d'Anne Brasseur an de Gemengerot vun der Stad Lëtzebuerg gewielt ginn. 1979 gouf si op der Lëscht vun der DP an d'Chamber gewielt. Zäitweileg war si och Member vun der Assemblée vun der NATO, der Assemblée parlementaire vum Europarot an der WEO, an dem Comité vun de Regiounen. Vun 1980 bis 1994 war si Presidentin vun der Association des Femmes Libérales.

Vun 1991 bis 1999 war d'Anne Brasseur Schäffin vun der Stad Lëtzebuerg an zoustänneg fir Bauten, Verkéier a Sport. No de Chamberwale vum 13. Juni 1999 gouf si Ministesch fir Erzéiung, Beruffsausbildung a Sport an der Regierung Juncker-Polfer.

2005 gouf si an de Stater Gemengerot erëmgewielt; si hat dat Mandat bis September 2009."Anne Brasseur nimmt Abschied von der Gemeindepolitik." wort.lu 22.09.2009 07:38, aktualiséiert 22.09.2009 07:43.

Bei de Chamberwale vum 13. Juni 2004, wéi och deene vun 2009 an 2013, gouf d'Anne Brasseur an d'Chamber erëmgewielt. Am Januar 2014 gouf si zu der Presidentin vun der Parlamentarescher Assemblée vum Europarot gewielt, déi sech aus Deputéierte vun den nationale Parlamenter zesummesetzt."Assemblée Parlementaire vum Europarot: Anne Brasseur gewielt!" rtl.lu, 27.01.2014, 13:31. 2015 krut se dëst Mandat ëm ee Joer, bis 2016, verlängert.

Den 31. Januar 2018 huet si op hiert Deputéiertemandat zu Gonschte vum Frank Colabianchi verzicht, deen als Nächstgewielte vun der DP-Lëscht am Bezierk Zentrum an d'Chamber nogeréckelt ass."Anne Brasseur zieht sich zurück." wort.lu, 16. Januar 2018 um 14:49.

Vun 2004 bis 2010 war si 1. Vizepresidentin vun der DP.

D'Anne Brasseur war och eng Zäit laang Presidentin vum SICEChttp://differdange.espace-net.lu/index.php/categories_view/category/syndicats_communaux/123/

D'Anne Brasseur huet eng Duechter.

Auszeechnungen



 Kuckt och 
 Lëscht vun de lëtzebuergesche Regierungsmemberen
 Demokratesch Partei

 Um Spaweck 
 Biographie op www.gouvernement.lu 
 Biographie op www.dp.lu 
 Portrait vun der DP fir d'Chamberwahlen 2009 
 Profil op smartvote.lu
 Anne Brasseur im Interview - „Ich bin mit mir im Reinen“ op wort.lu den 30. Januar 2018

Kategorie:Gebuer 1950
Kategorie:Lëtzebuergesch Deputéiert
Kategorie:Educatiounsministere vu Lëtzebuerg
Kategorie:Commandeur de l'ordre de la couronne de chêne
Kategorie:Grand-Officier de l'Ordre de Mérite du Grand-Duché de Luxembourg
Kategorie:Lëtzebuergesch Ministeren